B. Bugár, podpredseda NR SR: (2001-09-17):
prvým čítaním o vládnom návrhu zákona o cenných papieroch a investičných službách. Vládny návrh, pardon, vládny návrh zákona ste dostali ako tlač 1133, návrh na pridelenie vládneho návrhu zákona na prerokovanie výborom máte v rozhodnutí predsedu Národnej rady č. 1261. Z poverenia vlády Slovenskej republiky návrh zákona uvedie ministerka financií pani Brigita Schmögnerová. Nech sa páči. B. Schmögnerová, ministerka financií SR: Ďakujem pekne. Návrh zákona o cenných papieroch a investičných službách sa predkladá na rokovanie Národnej rady na základe uznesenia vlády Slovenskej republiky č. 716/2001. Rekodifikácia zákona o cenných papieroch predstavuje záväzok vlády voči Európskej únii, ktorý je obsiahnutý v negociačnej kapitole, pardon, slobodné poskytovanie služieb a voľný pohyb kapitálu. Zároveň je podmienkou na udelenie druhej a tretej tranže pôžičky EFSAL Svetovej banky v súlade s uznesením vlády z mája 2001. Uvedený návrh zákona vytvára priestor pre inštitucionálnu reformu slovenského kapitálového trhu tak, aby boli vytvorené podmienky pre štandardizáciu tohto trhu s kapitálovým trhom v krajinách Európskej únie. Zmeny sa dotknú obchodníkov s cennými papiermi, centrálneho depozitára, ktorého funkcie dnes plní Stredisko cenných papierov, Úradu pre finančný trh, ktorý vykonáva štátny dozor nad kapitálovým trhom a poisťovníctvom. V prípade obchodníkov s cennými papiermi a centrálneho depozitára sa zavádza rovnako ako v prípade bánk princíp konsolidovaného dozoru, čo znamená, že Úrad pre finančný trh bude môcť získavať dôležité informácie pre svoju činnosť nielen od obchodníkov s cennými papiermi a centrálneho depozitára, ale aj osôb, s ktorými sú majetkovo prepojení. K výrazným zmenám dochádza už v etape udeľovania povolenia pre činnosť obchodníka s cennými papiermi. Žiadateľ bude musieť preukázať prehľadnosť akcionárov, ktorí majú záujem založiť obchodníka s cennými papiermi, pôvod finančných zdrojov, ktoré použijú na základné imanie obchodníka s cennými papiermi. Obchodníci s cennými papiermi budú musieť spĺňať odborné, technické a organizačné predpoklady pre svoju činnosť, zároveň bude Úrad pre finančný trh schvaľovať osoby, ktoré sú navrhnuté za členov štatutárneho orgánu. Návrh zákona umožní, aby Úrad pre finančný trh prostredníctvom predkladania požadovaných pravidelných, ale aj nepravidelných informácií mohol vykonávať dozor nad týmito subjektmi na princípe ex-ante, čím sa posilní preventívna funkcia štátneho dozoru v súlade s medzinárodným trendom vo vývoji regulátorov. K zmene dôjde aj v centrálnom depozitári, ktorému bude umožnené poskytovať celú šírku služieb, ktorá je bežná pre inštitúcie obdobného charakteru na vyspelých kapitálových trhoch, t. j. vrátane poskytovania vedľajších investičných služieb a služieb spojených so zabezpečovaním majetkového a finančného vyrovnania obchodov na kapitálovom trhu na báze dodávka proti zaplateniu. Tieto služby by mal poskytovať na členskom princípe, pričom zákon vytvára dostatočný priestor, aby sa na činnosti inštitúcie takého charakteru, ako je centrálny depozitár, čo v najširšej miere podieľali ako vlastníci predovšetkým účastníci trhu využívajúci služby. V novom systéme by bežný investor nemal priamo prísť do styku s centrálnym depozitárom, ale iba s jeho členmi. Návrh zákona obsahuje ucelený regulačný rámec pre činnosť centrálneho depozitára od stanovenia podmienok na udelenie povolenia cez presné vymedzenie povolených činností a dôkladné monitorovanie jeho činnosti Úradom pre finančný trh až po podmienky, za ktorých môže centrálny depozitár prestať vykonávať činnosť. Úradu pre finančný trh zákon poskytuje dostatočné regulačné mechanizmy na ovplyvňovanie činnosti centrálneho depozitára. Vyžaduje sa napríklad predchádzajúci súhlas úradu na akúkoľvek zmenu akcionárskej štruktúry centrálneho depozitára na zníženie jeho základného imania, na voľbu členov predstavenstva dozornej rady, na vymenovanie prokuristu a podobne. K zmenám dôjde aj v prípade rozšírenia oprávnenia štátneho dozoru podľa praxe vo vyspelých trhových ekonomikách. Musí na účel plnenia svojho poslania disponovať dostatkom nástrojov na vykonávanie nápravných krokov. Úrad pre finančný trh, ak zistí nedostatky v činnosti licencovaných subjektov spočívajúce v nedodržiavaní podmienok určených v príslušných povoleniach alebo nedodržiavania a obchádzaní ustanovení, ktoré sa vzťahujú na výkon ich činnosti, môže podľa závažnosti miery zavinenia a povahy zistených nedostatkov voliť rôzne nástroje vrátane zavedenia nútenej správy a odobratia povolenia pre činnosť obchodníka s cennými papiermi. Môže rovnako uložiť členovi štatutárneho orgánu alebo členovi dozornej rady obchodníka s cennými papiermi, alebo centrálneho depozitára, vedúcemu pobočky zahraničného obchodníka s cennými papiermi, prokuristovi, alebo vedúcemu zamestnancovi obchodníka s cennými papiermi, alebo centrálneho depozitára za porušenie povinností, ktoré sa vzťahujú na výkon investičných služieb so stanovami obchodníka s cennými papiermi alebo centrálneho depozitára, alebo za porušenie podmienok, alebo povinnosti uložené rozhodnutím vydaným úradom pokutu podľa závažnosti a povahy porušenia až do 1 mil. korún. Zákon rieši aj problematiku právnej úpravy subjektov, ktoré zhromažďujú prostriedky od verejnosti, pričom s nimi ďalej podnikajú. Návrh zákona stanovuje povinnosť konať tak len na základe verejnej výzvy, pričom vyhlasovateľ bude povinný pred realizáciou svojho projektu predložiť Úradu pre finančný trh takzvaný prospekt investícií. Bez jeho schválenia nemôže zhromažďovať prostriedky od verejnosti za účelom podnikania. Zároveň bude musieť vyhlasovateľ plniť informačné povinnosti tak vo vzťahu k Úradu pre finančný trh, tak aj vo vzťahu k svojim investorom. Vážené poslankyne, poslanci, dovoľte mi, aby som vás požiadala o podporu predloženého návrhu zákona o cenných papieroch a investičných službách. Ďakujem za pozornosť.